
6.   Praefatae annotationes aliquam sistunt ideam de scala probabilitatum
pro omnibus aberrationibus,   quam  quisque observator  sibimet ipsi formare
debeat, non quidem ad amussim veram,  sed tamen naturae quaestionis hand
male accommodatam.   Meta proposita est veluti centrum virium, in quod ni-
tuntur observatores; his vero conatibus innuxnerae opponuntur imperfectiones
minimaque alia obstacula latitantia, quae parvulos iniicere possunt observatio-
nibus errores fortuitos, alios conspirantes ad eandem plagam, alios sibi in-
vicem contrarios, prouti fortuna fuerit plus minusve infesta.  Intelligitur hinc
aliquam esse relationem inter errores commissos et ipsam veram positionem
centri virium, ita ut pro alia metae positione aliter aestimandus sit fortunae
eventus.   Hoc modo incidimus proprie in problema, quo determinanda est po-
sitio metae quam maxime probabilis  ex  cognitis  aliquot ictuum locis.    Ex
allatis sequitur, quod ante omnia scala concipienda sit inter varias distantias
a centro virium, quod in ipso scopo vel meta positum erit, et respondentes
probabilitates:;  utcunque vaga sit huius  scalae  determinatio,   videtur tamen
variis subiici axiomatibus, quibus si satisfaciamus, non possimus non in me-
liora incidere, quam si ponamus singulas aberrationes utcunque magnas aequa
facilitate committi atque adeo aequa probabilitate esse donatas.

Concipiamus lineam rectam, in qua diversa puncta sint positione data,
quae nimirum diversarum observationum eventus indicent; notetur in hac
linea punctum aliquod intermedium, quod pro vera positione determinanda
accipiatur; ex singulis punctis erigantur perpendiculares, quae probabilitates
cuivis puncto convenientes exprimant; si curva ducatur per extremitates
singularum perpendicularium, haec nobis scala erit probabilitatum, de qua
sermo est.

7.   Ad huius descriptionis sensum mihi verisimile   fit   sequentia  scalae
probabilitatum vix denegari posse lemmata.

a)  Ex eo, quod aberrationes a vero puncto intermedio ad utramque par-
tern sint aeque faciles, sequitur scalam duos habituram esse ramos perfecte
similes et aequales.

b)  Frequentiores utique erunt atque adeo probabiliores prope a centro
virium observationes simulque tanto rariores,  quanto  magis  ab  isto  centro
recedunt;  ergo scala ab utraque parte  verget ad lineam rectam,  in quam
coniecta censemus loca observata.

